આખરે ઑપરેશનનો દિવસ આવી પહોંચ્યો. અતિવ્યસ્ત હોવા છતાં પણ અજય દેવગનને આ દિવસ બરાબર યાદ હતો, કારણ કે સૌના આશ્ચર્ય વચ્ચે આગલા દિવસે જ તેમણે મોકલેલ રૂપિયા દસ લાખનો ચેક બિપિનના હાથમાં હતો. ચેક મળતાં જ બિપિન ધ્રુસકે-ધ્રુસકે રડી પડ્યો. કદાચ તેના આ રડવાનું કારણ ઝીલની બીમારી કરતાં પણ વિશેષ આ મતલબી દુનિયાના મહાસાગરમાં મળી આવેલ મોતી સમાન માનવોની લાગણી હશે, જેણે તેને ભીંજવી દીધો. અને આ સમગ્ર કિસ્સાનું પૃથક્કરણ કરતાં લાગે છે કે બિપિને તો પોતાના ગજા ઉપરવટ જઈને પિતા તરીકેનું કર્તવ્ય બજાવ્યું, સાથોસાથ વિક્રમ ઠાકોર અને કલાકાર મિત્રો જે બિપિન સાથે દોસ્તીના દોરથી બંધાયેલાં હતાં તેમણે પણ ફરજ બજાવેલી, પરંતુ એક ત્રાહિત વ્યક્તિ જે ફિલ્મ-ક્ષેત્રની છે, જ્યાં બધું જ આભાસી અને અવાસ્તવિક છે, લાગણી શબ્દ કદાચ જવલ્લે જ જોવા મળે તેવા વાતાવરણમાં કોઈ પણ પ્રકારની અપેક્ષા કે બદલાની ભાવના સિવાય ફક્ત અને ફક્ત મદદ કરવાની જ ખેવના રાખનાર વ્યક્તિ મળી આવે તેનું મૂલ્યાંકન નતમસ્તકે વંદન કરીને જ કરી શકાય.